Rybnik: zapŏlyło sie auto ze bajtlym we postrzodku
Wczorej na jednym z rybnickich ôsiedli trefiyła sie do dramatycznŏ sytuacyjŏ. 3-latek bōł w aucie, jak wozidło narŏz sie zapŏlyło. Synka uretowoł ôjciec, co go wyciōng z autŏka. Helikopter weznōł poparzone dziycio do lazarytu. Pod flyjgã dŏchtōrskõ trefiōł tyż poparzōny ôjciec.
Wczorej, kole godziny 19:00, szandarzi dostali informacyjõ ô zapŏlōnym aucie przi ul. Kadetōw w Rybniku. Policyjōny zarŏz pojechali na plac i dotarli tam przed inkszymi dinstami. Przi gorōncyj hondzie trefiyli poszkodowanych, fatra z 3 lŏt modym synym. Ôba mieli poparzynia.
Mōndurowi dali im pōmocy, przinieśli wodã, co sużyła do polywaniŏ poparzonego ciała ôd synka. Na plac przijechały tyż zastympy fojerwery i pogotowie retunkowe. Fojermany ugasiyli gorōnce auto, a helikopter lotniczego pogotowiŏ retunkowego weznōł dziycio do katowskigo lazarytu. 41 lŏt stary fater bōł przewiyziōny do lazarytu ambulansym.
Ze stympnych ôbsztalowań wynikŏ, iże do ôgnia doszło narŏz, jak dziycio prawie było samo w wozidle. Fater wylŏz na chwilã z auta, a jak dozdrzoł gorōnce wozidło, to polecioł retować syna. Chop niy patrzoł na potynżny ôgyń i wyciōng 3-latka z auta i doł mu pōmocy. Policyjōny zabezpieczyli wrak wozidła. W nojbliższym czasie śledczy sprawdzōm prziczyny i ôkoliczności tego dramatycznego zdarzyniŏ.
Cudaczne je to, iże bezma żŏdyn niy chcioł pōmōc poszkodowanym, chociŏż na placu było mocka gapiów. Niykerzi nagrŏwali tragedyjõ telefōnym zamiast podać pōmocnõ dłōń.
Zdrzōdło: KMP Rybnik
szl_Latn szl_Latn szl_Latn szl_Latn szl_Latn szl_Latn szl_Latn